KOMISIJOS SPRENDIMAS
2006 m. liepos 4 d.
nustatantis 2006 m. galutinį Bendrijos tabako fondo išteklių, skirtų finansuoti veiklą, numatytą Reglamento (EB) Nr. 2182/2002 13 ir 14 straipsniuose, paskirstymą tarp valstybių narių
(pranešta dokumentu Nr. C(2006) 3030)
(Tik tekstai vokiečių, ispanų, prancūzų, graikų, italų, olandų ir portugalų kalbomis yra autentiški)
(2006/472/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 2075/92 dėl bendro žaliavinio tabako rinkos organizavimo (1), ypač į jo 14a straipsnį,
kadangi:
(1)
2002 m. gruodžio 6 d. Komisijos reglamento (EB) Nr. 2182/2002, nustatančio išsamias Tarybos reglamento (EEB) Nr. 2075/92 taikymo taisykles Bendrijos tabako fondui (2) 13 ir 14 straipsniuose numatyta produkcija keisti skatinančias priemones. Šias priemones turi finansuoti Bendrijos tabako fondas, įsteigtas Reglamento (EEB) Nr. 2075/92 13 straipsniu.
(2)
Visi Bendrijos tabako fondo 2006 m. turimi ištekliai sudaro 29,2 milijonų eurų, kas šiek tiek skiriasi nuo anksčiau nurodyto dydžio, kurių 50 % turi būti skiriami finansuoti specifines priemones, kuriomis tabako gamintojai skatinami pereiti prie kitos gamybos ar prie kitos ekonominės veiklos, sukuriančios darbo vietas, ar užsiimti šios srities tyrimais.
(3)
Todėl reikėtų, vadovaujantis Reglamento (EB) Nr. 2182/2002 17 straipsnio 4 dalimi, suinteresuotosioms valstybėms narėms iki 2006 m. birželio 30 d. padalinti turimą sumą už 2006 m., remiantis preliminariais priemonių, susijusių su valstybių narių pateiktomis paraiškomis dėl paramos, finansavimo planais.
(4)
Šiame sprendime numatytos priemonės atitinka Tabako vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Galutinis Bendrijos tabako fondo išteklių, skirtų finansuoti Reglamento (EB) Nr. 2182/2002 13 ir 14 straipsniuose numatytą veiklą paskirstymas 2006 m. tarp valstybių narių pateikiamas priede.
2 straipsnis
Šis sprendimas skirtas Belgijos Karalystei, Vokietijos Federacinei Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Austrijos Respublikai ir Portugalijos Respublikai.
Priimta Briuselyje, 2006 m. liepos 4 d.